TAURAGĖS APYLINKĖS TEISMO

KANCLERIS

Į S A K Y M A S

DĖL ASMENŲ APTARNAVIMO, JŲ PRAŠYMŲ IR SKUNDŲ NAGRINĖJIMO TAURAGĖS APYLINKĖS TEISME TAISYKLIŲ 13, 19, 221, 223, 24, 43 PUNKTŲ PAKEITIMO

2024 m. birželio 25 d. Nr. Į-124

Tauragė

Vadovaudamasi Lietuvos Respublikos teismų įstatymo 106 straipsnio 3 dalimi, Lietuvos Respublikos viešojo administravimo įstatymu, Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis (aktuali redakcija):

1.	P a k e i č i u 2023 m. balandžio 27 d. Tauragės apylinkės teismo kanclerės įsakymu Nr. Į-85 patvirtintų Asmenų aptarnavimo, jų prašymų ir skundų nagrinėjimo Tauragės apylinkės taisyklių 13, 19, 221, 223, 24, 43 punktus ir išdėstau juos taip:

1.1 „13. Asmenys rašytinius ir žodinius prašymus ar skundus gali pateikti pirmadieniais–ketvirtadieniais nuo 8.00 val. iki 17.00 val., penktadieniais nuo 8.00 val. iki 15.45 val. (pietų pertrauka nuo 12.00 val. iki 12.45 val.). Kiekvienos darbo dienos pietų pertraukos (nuo 12.00 val. iki 12.45 val.) metu, taip pat antradieniais ir ketvirtadieniais nuo 7.30 val. teisme gali būti priimami iš anksto užsiregistravusių asmenų prašymai ir skundai.

Tauragės rūmuose Tauragėje - Stoties g. 25A, LT-72303 Tauragė, I aukštas, 101 kabinetas;

Tauragės rūmuose Šilalėje - Dvaro g. 9, LT-75133 Šilalė, I aukštas, 110 kabinetas;

Tauragės rūmuose Jurbarke - Vytauto Didžiojo g. 21, Jurbarke;

Šilutės rūmuose – Lietuvininkų g. 11, LT-99134 Šilutė, I aukštas, 110 kabinetas.

Švenčių dienų išvakarėse darbo dienos trukmė yra trumpesnė viena valanda“.

1.2. „ 19. Jeigu prašymą teikiančio asmens elgesys yra neadekvatus arba turi akivaizdžių nusikaltimo, baudžiamojo nusižengimo ar administracinio nusižengimo požymių, arba asmens prašymas grindžiamas akivaizdžiai tikrovės neatitinkančiais faktais, arba bendraujant su asmeniu nepavyksta išsiaiškinti prašymo turinio, asmenį aptarnaujantis darbuotojas turi teisę jo neaptarnauti ir privalo nedelsdamas pranešti apie šio asmens elgesį Raštinės skyriaus vedėjui (Tauragės rūmuose Tauragėje, Šilalėje ir Jurbarke), raštinės biuro vedėjai (Šilutės rūmuose).“

1.3. „221. Asmenys, kurie pageidauja, kad juos priimtų teismo pirmininko pavaduotoja, turi iš anksto, ne vėliau kaip dieną iki priėmimo, užsiregistruoti telefonu +37044661719 arba el. paštu taurages.apylinkes@teismas.lt arba atvykę į Tauragės rūmus (I aukštas, 101 kabinetas). Teismo pirmininko pavaduotoja asmenis priima adresu Stoties g. 25A, Tauragė“.

1.4. „223. Asmenys, besilankantys Tauragės apylinkės teismo Tauragės rūmuose Šilalėje, kurie pageidauja, kad juos priimtų teismo pirmininkas, jo pavaduotojas, turi teisę registruotis telefonu +37044974290, el. paštu taurages.apylinkes@teismas.lt arba atvykę į Tauragės apylinkės teismo Tauragės rūmus Šilalėje dokumentų priėmimo-išdavimo kabinetą (I aukštas, 110 kabinetas). Asmenys, besilankantys Tauragės apylinkės teismo Tauragės rūmuose Jurbarke, kurie pageidauja, kad juos priimtų teismo pirmininkas, jo pavaduotojas, turi teisę registruotis telefonu +37044772261, el. paštu taurages.apylinkes@teismas.lt arba atvykę į Tauragės apylinkės teismo Tauragės rūmus Jurbarke dokumentų priėmimo-išdavimo kabinetą (I aukštas). Asmenys, besilankantys Tauragės apylinkės teismo Šilutės rūmuose, kurie pageidauja, kad juos priimtų teismo pirmininkas, jo pavaduotojas, turi teisę registruotis telefonu +37044161728, el. paštu silutes.rumai@teismas.lt arba atvykę į Šilutės rūmų dokumentų priėmimo-išdavimo kabinetą (I aukštas, 110 kabinetas)“.

1.5. „24. Asmenys prašymus gali pateikti žodžiu, paštu, elektroniniu būdu Teismo rūmų elektroninio pašto adresais (taurages.apylinkes@teismas.lt , silutes.rumai@teismas.lt ) arba pristatyti į teismo rūmus asmeniškai ar per atstovą. Žodiniai prašymai priimami tik tais atvejais, kai juos galima išspręsti nedelsiant ir nepažeidžiant asmens, kuris kreipiasi, kitų asmenų ar institucijų ir teismo rūmų interesų. Į žodinius prašymus neteikiamas rašytinis atsakymas. Jei žodinis prašymas negali būti išnagrinėtas nedelsiant, asmuo turi pateikti rašytinį prašymą. Prireikus asmeniui suteikiama galimybė išdėstyti prašymą raštu. Teismo rūmai neturi galimybės naudojant technines priemones fiksuoti ir saugoti žodinio prašymo turinio“.

1.6. „43. Atsakymų į asmenų prašymus siuntimą organizuoja ir vykdo Raštinės skyrius (Tauragės rūmuose) ir Raštinės biuras (Šilutės rūmuose)“.

2.	P a v e d u:

2.1.	Raštinės skyriaus vedėjai su įsakymu supažindinti teisėjus, teisėjų padėjėjus, raštinės skyriaus ir biuro darbuotojus, archyvarus.

2.2.	Informacinių technologijų sistemų administratoriui Gediminui Narmontui įsakymą patalpinti vidiniame tinkle prie teisės aktų ir Taisyklių pakeitimą paskelbti Tauragės apylinkės teismo interneto svetainėje ir įregistruoti Teisės aktų registre.

2.3.	Raštinės skyriaus specialistėms: Danutei Laugalienei, Laimai Venckuvienei, Eglei Barškėtienei, Linai Gailienei atlikti pakeitimus informaciniame stende, prie įėjimo durų ir informuoti telefonu darbo grafike nurodytą darbuotoją apie poreikį atvykti aptarnauti iš anksto užsiregistravusius asmenis.

3.	Įsakymas įsigalioja nuo 2024 m. liepos 1 d.

Teismo kanclerė	Aistė Jurkšaitienė